ย่านชุมชนเก่า: ชุมชนบ้านแคน
ที่อยู่: ตำบลดอนมดแดง อำเภอดอนมดแดง จังหวัดอุบลราชธานี ภาคตะวันออกเฉียงเหนือ
ลักษณะสำคัญ: ชุมชนบ้านแคน เป็นชุมชนชนบทตั้งอยู่บนที่ดอน พื้นที่โดยรอบเป็นพื้นที่เกษตรกรรม ได้แก่ นาข้าว และพื้นที่ป่าโคก หรือ ป่าเต็งรัง เป็นชุมชนพักอาศัยแบบชนบท ประชากรในชุมชนประกอบอาชีพด้านเกษตรกรรมเป็นหลัก รองลงมาได้แก่ รับจ้าง ลักษณะสังคมภายในชุมชนยังคงเป็นลักษณะของวิถีชีวิตและวัฒนธรรมแบบชนบทที่มีความเกี่ยวข้องกับการเกษตร และพื้นที่ทางความเชื่อท้องถิ่น เช่น ดอนปู่ตา ดอนมดแดง ซึ่งเป็นเกาะขนาดใหญ่กลางแม่น้ำมูล เป็นต้น ภายในชุมชนมีเจดีย์สองสมเด็จ ตั้งอยู่วัดบ้านแคน หมู่ที่ 1 ตำบลดอนมดแดง เพื่อให้เป็นที่บรรจุอัฐิธาตุ ของเจ้าพระคุณสมเด็จ พระมหาวีรวงศ์ ติสฺโส"อ้วน"และเจ้าพระคุณสมเด็จ พระมหาวีรวงศ์ ธมฺมธโร "พิมพ์" ซึ่งเป็นศาสนสถานที่สำคัญยิ่งแห่งหนึ่งของภาคอีสาน ที่ควรแก่การสักการะบูชา